
Lampiran: Manuskrip MS Indo 13, Haryard.52 





MUQADDIMAH 


Alhamdulillah yang mengurniakan kesempatan dan 
upaya untuk saya menyelesaikan perumian satu lagi 
manuskrip warisan bangsa Melayu. 

Manuskrip kali ini berupa untaian syair berjudul Syair 
Sindiran Badan , bernombor MS Indo 13. Syair ini dijilid 
bersama manuskrip Hukum Membahagi Pusaka , kini 
tersimpan di Harvard ? University Library. Perumian ini 
dilakukan berdasarkan fail PDF yang boleh dimuat turun 
daripada laman web perpuSIakaan berkenaan. 

Tidak ada nama pengarang yang disebutkan dalam 
manuskrip, namun di akhir syair disebutkan bahawa ia 
dikarang di Singapura. Berdasarkan gaya bahasa yang 
digunakan, saya cenderung menganggap ianya seakan 
gaya bahasa Abdullah Munsyi, wallahu a’lam. 

Saya tidak mengetahui kalau syair ini sudah ada 
diterbitkan di Malaysia sebelum ini. Namun, pencarian 
melalui Google Search menemukan saya dengan satu kajian 
peringkat sarjana pada tahun 2013 yang dilakukan oleh 
seorang mahasiswa Indonesia bernama Leily Irvana 
Rufaida di Universitas Sebelas Maret, Surakarta dengan 
tajuk tesisnya cc Syair Sindiran Badan: Suntingan Teks dan 
Analisis Stiliklika. ” 

Kajian yang dilakukan oleh siswi tersebut tentunya 
lebih mendalam berbanding apa yang saya persembahkan 

ini. Dalam usaha ini saya hanya merumikan dan memberi 
sedikit notakaki pada tempat-tempat yang dirasakan perlu. 
Salinan manuskrip asal pula saya sertakan dalam halaman 
lampiran. 

Semoga upaya yang sedikit ini memberi manfaat dan 
menambah sesuatu kepada khazanah perpu^takaan 
bangsa. Adalah diharapkan semakin ramai tenaga-tenaga 
generasi baru yang bangkit menyelongkar dan mengkaji 
ribuan manuskrip bangsa kita dalam pelbagai bidang yang 
kini banyak tersimpan sama ada di dalam mahupun di luar 
negara. Moga-moga dengan itu kita akan bangkit kembali 
bagi meraih keagungan dengan berasaskan jatidiri kita 
yang tersendiri, bukan lagi sebagai Pak Turut kepada 
orang lain. 

Kepada semua saya ucapkan, Selamat membaca!” 

Arsyad Mokhtar 

30 Julai 2018, Isnin , 10:38pagi. 

Pendang, Kedah Darul Aman 

(1) Bismillah itu mula dibaca, 
Alhamdulillah puji yang nyata, 

Berkat Muhammad Peng[h]ulu kita, 
Faqir mengarang suatu cerita. 1 

Faqir dhoif dagang yang hina, 
Mengarangkan s [y] air suatu rencana, 
Aturan janggal banyak tak kenah 2 , 
Daripada akal belum sempurna. 

Jikalau ada khilaf dan sesat, 
Janganlah apa saya diu[m]pat, 
Diambil kalam cecahkan dakwat, 
Mulut membaca tangan menyurat. 

Takdir Allah suda[h] begitu, 

Pada siapa tempat mengadu, 

Ke sana-sini duduk tak tentu, 
Membawa nasib anak piatu. 

Ya Allah Tu[h]anku Rabbi, 

Lihatlah rupa untungku ini, 

Siapa pula tempat mengadu, 

Ibu dan bapa tidak di situ. 


1 Syair ini asalnya ditulis dalam bentuk bait-bait seperti syair Arab. 
Di sini kami jadikannya dalam bentuk pantun untuk memudahkan 
para pembaca. Rujuk lampiran untuk melihat bentuk asalnya. — 
penerbit 

2 Kena. -pent. 

Pilu rasanya sehari-hari, 
Terkenangkan untung nasibku ini, 

Ke mana garangan membawa diriku, 
Ke sana-sini duduk merutu. 

(2) Ayuhai nasib untungku tuan, 
Rasanya hati pilu-piluan, 

Pilu rasanya tiada tertahan, 

Laksana beruk, lotong di hutan. 

Apala[h] suda[h] untungku ini, 

Hidup di dunia selaku ini, 

Berjalan seorang ke sana-sini, 
Membawa diri meng[h]iburkan hati. 

Ayuhai untung nasib yang malang, 

Ke sana-sini terulang-ulang, 

Laksana anjing menggonggong tulang, 
Tiada malu dicelahkan 3 orang. 

Ayuhai nasib untung celaka, 

Sakitnya tidak beribu bapa, 

Ke sana-sini teraba-raba, 

Kepada siapa hendak dikata? 


3 Dicela. -pent. 

Ayuhai nasib untung yang malang, 
Rasanya tidak lagi tertanggung, 
Laksana burung tidak bersarang, 
Terbang marabah 4 di tengah padang. 

Ayuhai nasib untungku tuan, 

Pilu rasanya bercampur rawan, 

Pilu di dalam tiada kelihatan, 

Laksana burung tiada berkawan. 

Suda[h]la[h] takdir daripada Tu[h]an 5 , 
Siapa lagi dapat melarangkan. 

(3) Melayanglah haru di dalam badan, 
Tiadalah tempat saya mengatakan. 

Ayuhai nasib untungku ini, 

Tiada ku sangka hidup begini, 
Daripada hidup seorang diri, 

Baiklah aku mati sekali. 

Ayuhai dagang ingatkan diri, 
Tahu-tahu membawa diri, 
Dagangpiatu suda[h] terjali 6 , 

Umpama duduk di dalam duri. 


4 Merebahkan diri. -pent. 

5 Dalam Jawi klasik, kata Tuan kadangkala dimaksudkan dengan 
Tuhan, seperti di sini. Begitu juga, kadangkala kata Tuhan 
dimaksudkan untuk Tuan. -pent. 

6 Terang, nyata. -pent. 

Ayuhai nasib apakan daya, 
Terbuanglah badan di jalan raya, 
Berjalan umpama lotong di rimbah 7 , 
Habis budi luput bicara. 

Laksana ajong 8 berdinding gangsa, 
Antara haluan dengan kemudi, 
Bukannya hina karna dibangsa, 

Tidak emas apakan daya. 

Jikalau tidak emas di pinggang, 

Kasi[h] yang karib menjadi renggang, 
Ke sana-sini mencari tenggang 9 , 

Suatu pun tidak tempat berpegang. 

Tahu-tahu membawa diri, 

Ibu dan bapa sudah mengajari, 

Baik juga kita mencari, 

Supaya bole[h] harta sendiri. 

(4) Jikalau ada emas dikendong, 
Sekalian mengaku bapa dan indung, 
Banyaklah naung serta kandung, 
Rumah pun banyak tempat berlindung. 


7 Rimba. -pent. 

8 Jong. -pent. 

9 Daya upaya. -pent. 

Jikalau tidak emas dikendong, 
Tiadalah bapa, tiadalah indung, 
Seorang pun tiada menolong 
Ke sana-sini teratung-atung 10 . 

Ayuhai nasib untung badanku, 
Hidup di dunia tiada bersuku, 
Berjalan seorang teralu-alu, 

Rasanya hati bertambah pilu. 

Jikalau dikenang-kenang belaka, 

Hati yang pilu bertambah duka, 
Perinya untung nasib celaka, 

Hendak berjalan menanti saja. 

Ayuhai nasib untung yang malang, 
Umpama perahu di tengah sawang, 
Badan umpama seekor belalang, 
Terbang marabah di tengah padang. 

Ayuhai sekelian handai dan taulan, 
Ingat-ingat barang kelakuan, 

Jikalau engkau hendak berjalan, 

Pili [h] -pili [h] yang menjadi kawan. 


10 Terkatung-katung. -pent. 

Jikalau engkau ada beruwang, 
Meskipun engkau berjalan seorang, 
Ke sana-sini tiada terbuang, 

Sekalian orang kasyi[h] dan sayang. 

(5) Jikalau tidak emas sendiri, 
Meskipun anak raja sekali, 

Hendak berjalan ke mana pergi, 
Sekalian orang tiada peduli. 

Ayuhai dagang ingatkan diri, 

Jangan bermain sehari-hari, 

Ibu mengajar tiada terperi, 

Baik juga fikir mencari. 

Tiada malu samanya muda, 

Orang berharta engkau tiada, 

Kepada siapa hendak dikata, 

Jatuh berderai airnya mata. 

Ayuhai miskin dagang piatu, 

Takdir Allah kalau berlaku, 

Malaikat Maut mengambil nyawamu, 
Ke mana gerangan melarikan dirimu? 

Ya Ilahi, hai Tu[h]an Yang Gadang 11 , 
Sudahlah nasib bagian dagang, 
Banyaklah lapar daripada kenyang, 

Kain basah kering di pinggang. 

Jikalau dikenang-kenang belaka, 
Suda[h]lah nasib untung celaka, 
Ditakdirkan Allah Tu[h]an Yang Kuasa, 
Rasanya hati rosak binasa. 

Baik-baik mengenangkan untung, 

Di bandar orang teratung-atung, 

(6) Dagang umpama kera dan lotong, 
Kayu pun tidak tempat bergantung. 

Ayuhai nasib untungku tuan, 

Badanku tidak lagi karuan, 

Ke sana-sini berjalan-jalan, 

Rasanya tidak dikandung awan. 

Dagang piatu tiada beruwang, 

Ke sana-sini berjalan seorang, 

Tiada berguna kepada orang, 

Sudahlah takdir badanku seorang. 


11 Tuhan Yang Maha Besar/Agung. 

Ayuhai nasib untung badanku, 
Qalbuku hancur bukan suatu, 

Ke mana gerangan membawa diriku, 
Tiada terpandang handai taulanku. 

Apala[h] suda[h] untungku sekarang, 
Sakitnya bukan sebarang-barang, 
Laksana ajong di atas karang, 

Apalah daya badanku seorang. 

Tiada tempat membawa diriku, 
Sekalian orang bencikan aku, 

Badan yang hina lumang 12 piatu, 
Seperti burung terbang suatu 13 . 

Perinya untung nasib celaka, 

Haram sekali tidak ku sangka, 
Sungguhpun banyak sanak saudara, 
Habis menjadi seteru belaka. 

(7) Baik nian kita hkiri, 

Tahu-tahu membawa diri, 

Dagang piatu sudah terjali, 

Umpama duduk di dalam duri. 


12 Bergelumang. 

13 Terbang seekor tanpa kawanan. 

Baik fikir kita sekarang, 

Lagipun badan di negeri orang, 
Laksana ajong di atas karang, 
Apakan daya badanku seorang. 

Ayuhai sekalian adik dan kakak, 

Di dalam dunia jangan tergelak, 

Di dalam kubur badanmu rarak 14 , 
Ilmu dan amal juga perbanyak, 

Kehendak Allah sudah berlaku, 
Maka demikian untung nasibku, 
Remuk redam di dalam hatiku, 
Laksana kaca jatuh di batu. 

Demikianlah untung nasibku ini, 
Menanggung sengsara segenap hari, 
Tiada terhisab tiada terbilang, 

Takdir Allah Tu[h]an Yang Gadang. 

Sudahlah adat dagang sekalian, 

Ke sana-sini pergi berjalan, 

Tiada dapat minum dan makan, 
Membuang belakang orang sekelian. 


14 Retak, berantakan 

Adat dunia sudah begitu, 

Ingatlah kita dagang piatu, 

(8) Jikalau bencana datang suatu, 

Siapa pula datang membantu? 

Demikian untungku nasib yang malang, 
Fikirkan juga hai anak dagang, 

Duduk berdagang seorang diri, 

Laksana ditikam dicucuk duri. 

Itulah untung nasib badanku, 

Kehendak Allah suda[h] berlaku, 
Tersurat di dalam qalbu ibu bapaku, 
Maka sedemikian peruntunganku, 

Beranakkan aku ibu celaka 15 , 

Memberi malu sanak saudara, 
Hilanglah harap ibu dan bapa, 

Anak pun tidak membalas guna. 

Ayuhai nasib yang hina papa, 

Seperti bumi digerak gempa, 

Ibu dan bapa bencikan kita, 

Suda[h]lah nasib untung celaka. 


15 Di sini bukanlah bermaksud pengarang mengatakan ibunya 
seorang yang celaka, sebaliknya menyatakan bahawa ibunya 
mendapat celaka akibat melahirkannya. -pent. 

Baik fikir badan sendiri, 

Tahu-tahu membawa diri, 

Ibu mengajar berperi-peri, 

Baik juga kita mencari. 

Jangan bermain petang dan pagi, 
Supaya jangan menjadi rugi, 

Ibu dan bapa sudah mengajari, 

Garilah akal badan sendiri. 

(9) Tiada engkau malu samanya muda, 
Orang memakai engkau tiada, 

Baiklah engkau cari sendiri, 

Supaya boleh senangkan diri. 

Jikalau tiada menaru[h] harta, 
Susahlah iman di dalam dada, 

Kepada siapa hendak dikata, 

Akhirnya terhambur airnya mata. 

Jikalau tak dapat barang yang dicari, 
Barulah engkau sedarkan diri, 

Maka lihat kanan dan kiri, 

Seorang pun tidak orang memberi. 

Jikalau tiada menaru[h] harta, 
Susahlah hati dengan bicara, 

Melihat kawan yang sama muda, 

Jatuh berderai airnya mata. 

Baiklah fikir zaman sekarang, 
Mencari harta jangan kepalang, 
Jikalau nafsu tiada terlarang, 
Nescaya benci sekelian orang. 

Jikalau bole[h] barang yang dicari, 
Janganlah engkau lupakan diri, 

(10) Ingati sungguh sentiasa hari, 
Akal menjali untung menyudahi. 

Tatkala itu suka termasa 16 , 
Menjadi engkau rosak binasa, 
Fikirkan badan dengan seketika, 
Supaya selamat kita sempurna. 

Ayuhai muda janganlah lupa, 
Jangan dipakai terlebih suka, 
Fikiran tidak akan mengapa, 

Jadi laksana padi yang ampa 17 . 

Ayuhai muda kenalkan dirimu, 
Adat dunia suda[h] begitu, 
Janganlah engkau lalu di situ, 
Supaya maksud segera berlaku. 


16 Temasya. -pent. 

17 Hampa tidak berisi. -pent. 

Itupun anak orang berbangsa, 

Fikirkan jangan merosakkan nama, 
Janganlah rosak seperti saya, 

Karna tuan anak orang yang kaya. 

Ayuhai untung badan yang malang, 
Laksana ayam disambar elang, 

Dagang piatu tiada beruwang, 

Seperti ikan tiada berkubang. 

Laksanalah untung nasibku ini, 
Kehendak Allah, Tu[h]an Yang Ghani 18 , 
Siang dan malam menaruh duka, 
Tiadalah kering airnya mata. 

(11) Jikalau dikenang bertambah duka, 
Hati yang suatu menjadi dua, 

Laksanalah untung dagang piatu, 

Ke sana-sini duduk merutu. 

Mangkin 19 bertambah hatiku pilu, 
Laksana ayam tiada beribu, 

Permintaan sudah begitu, 

Kehendak Allah suda[h] berlaku. 


18 Yang Maha Kaya. -pent. 

19 Makin. 

Untung nan tidak lagi bertentu, 

Suda[h] baginya anakpiatu, 

Kehendak Allah suda[h] begitu, 

Ke mana gerangan membawa diriku. 

Untung tak boleh dikata lagi, 

Laksana jatu[h] di gunung tinggi, 

Seperti cuka diminum pagi, 

Ke mana membawa diriku lagi. 

Duduk tak sama dengannya orang, 
Hinanya badan bukan kepalang, 

Kemana membawa untung yang malang, 
Banyaklah mata orang memandang. 

Sudahlah nasib badan yang hina, 

Handai dan taulan bencikan kita, 
Seorang pun tidak lagi yang suka, 
Semuanya menjadi seteru belaka. 

Ayuhai nasib sudah untungku, 
Sampaila[h] aku anak piatu, 

(12) Remuk-redam rasa hatiku, 

Laksana kaca jatuh di batu. 

Jikalau dikenang untungku tuan, 
Pilunya hati lagi tertahan, 

Airmata jatuh bercucuran, 
Umpama garam ditimpah 20 hujan. 

Ayuhai untung nasibku tuan, 
Tiadalah sama dengannya orang, 
Jikalau pergi di mana menumpang, 
Merintangkan mata sekelian orang. 

Jikalau pergi barang ke mana, 
Menyera[h]kan diri kepada Allah, 
Mengatakan untung badan celaka, 
Kurnia Allah, Tu[h]an Yang Ada. 

Ya Allah Tu[h]anku Rabbi, 
Lihatlah rupa untungku ini, 

Berkat s[y]afat Muhammad Nabi, 
Dapat juga barang yang dicari. 

Tiada tempat saya mengadu, 
Badan miskin lumang piatu, 
Tatkala masa zaman dahulu, 

Allah Taala saja yang tahu. 


20 Ditimpa. -pent. 

Demikian untungku zaman sekarang, 

Ke sana-sini badan terbuang, 

Laksana anjing menggonggong tulang, 
Tiada malu dilihat orang. 

(13) Demikianlah sakit badan yang malang, 
Banyaklah lapar daripada kenyang, 

Sudah begitu adatnya dagang, 

Kain basah kering di pinggang. 

Ya Allah, Tuhan 21 Yang Kaya! 

Tolong olehMu dagang yang hina ? 
Balasnya bukan intan permata, 

Melainkan badan dengan anggota. 

Ayuhai tolong hambaMu Tu[h]an ? 

Ke sana-sini tidak karuan, 

Laksana perahu dalam kalangan, 

Dibawa untung badan yang malang. 

Berkat Muhammad, Penghulu kita, 
Kekayaan Allah belumlah nyata, 

Ya Allah, Tuanku Rabbi! 

Daripada hidup baiklah mati, 

Tiada betah menahan hati, 

Laksana perahu tiada berkemudi. 


21 Di sini ditulis ( ). 

Ayuhai Tu[h]an tolonglah saya, 

Rasa bercerai badan dan nyawa, 
Gempita segala badan rasanya, 
Laksana negeri tiada rajanya. 

Untung celaka badanku tuan, 
Umpama belayar tiada berpedoman, 
Ke sana-sini tiada keruan, 

Ditiup ribut dibawa taufan. 

(14) Ayuhai nasib untungku tuan ? 
Rasanya hati bercampur rawan, 
Umpama perahu di atas kalangan, 
Apabila turun menantikan bulan. 

Ayuhai tuan yang sama hina, 

Jangan bersahabat dengan yang kaya, 
Sungguhnya badan umpama bunga, 
Apabila layu dibuangkannya. 

Dengarkan tuan dagang berpesan, 
Kepada saudara handai sekelian, 
Banyaklah ingat dengan hkiran, 

Ilmu dan amal juga kerjakan. 

Ayuhai sekelian sanak saudara, 

Lihadah rupa untungnya saya, 

Seperti air tiada berbuni 22 , 

Tiadalah orang takutkan dia. 

Ayuhai tuan sanak saudara, 

Jikalau makan kemudian sudah, 

Barang bincangan mengambil suda[h] ? 
Itulah adat orang merendah. 

Ya Allah, Tu[h]an Yang Kaya! 
Menjadikan hambaMu hina dan mulia, 
Dagang laksana ikan di paya, 

Datang kemarau keringlah dia. 

Untung saya jangan dikata, 

Kepada orang suda[h]lah nyata, 

(15) Badan seperti semut melata, 
Tunduk menyapu airnya mata. 

Apalah sudah untungku tuan, 
Kehendak Allah, Tu[h]an Yang Pa£d ? 
Sungguhpun hidup umpama mati ? 

Kain yang buruk tiada berganti. 


22 Berbunyi. 

Tatkala belum dagang demikian, 
Banyaklah saudara handai sekelian, 
Datangnya tidak lagi berkeputusan, 
Serta dengan puji-pujian. 

Pada masa zamannya kini, 

Seorang tiada orang peduli, 

Barulah tahu badan sendiri, 

Jikalau hilang siapa mencari, 

Ya Allah, Tuhan Yang Kuasa! 
Lihatlah rupa tingka[h] dan laku, 
Sudilah dengan peminta aku, 
Kehendak Allah suda[h] berlaku. 

Baiklah engkau tidur te[r]lentang, 
Fikirkan untung badan yang malang, 
Jangan bermain pagi dan siang, 
Supaya jangan engkau ber[h]utang, 

Banyaklah fikir zaman sekarang, 
Mulia sunggu[h] bukan kepalang, 
Barang kehendak tiada terlarang, 
Jikalau ada emas di pinggang. 

(16) Jikalau masa zaman dahulu, 

Emas terkurang, bangsa terpayu 23 , 
Meskipun tidak riyal dan suku 24 , 
Banyaklah orang datang membantu. 

Itupun nasib untung celaka, 

Turun ke dunia hina dan papa, 

Haram sekali tidak ku sangka, 

Badan laksana padi yang hampah 25 . 

Ayuhai miskin nasib yang malang! 
Laksana rumput di tengah padang, 
Kerbau dan kambing datang menjelang, 
Semuanya menjeling memberi belakang. 

Dagang nan jangan lupakan untung, 
Karna badan lumang piatu, 

Tiadalah tempat saya berkat, 

Rasanya hati bagai dikerat. 

Dagang piatu banyaklah ingat, 

Emas dan harta engkau amati, 

Teluk dan rantau engkau edari, 

Segan dan malu jangan sekali. 


23 Jw: bernilai 

24 Walaupun tidak berduit dan bangsawan. 

25 Hampa, tidak berisi. 

Untung yang tidak dapat dibilang, 
Kehendak Allah, Tuan Yang Gadang, 
Air mata jatuh berlinang, 

Rasanya lahutan 26 hendak ku renang. 

Jikalau ada harta di tangan, 

Saudara pun banyak, handai sekelian, 
(17) Orang berkata sangatlah sopan, 
Pekerjaan yang berat menjadi ringan. 

Ayuhai dagang ingatkan dirimu, 
Jangan terkubur akan hartamu, 
Sungguhpun ada laksa 27 dan ribu, 
Sebab budi, orang pun malu. 

Ya Allah, Tuanku Rabbi! 

Apalah suda[h] untungku ini, 
Daripada hidup dengan begini, 
Baiklah mati dikandung bumi. 

Akal yang panjang menjadi gantung, 
Kurnia Allah juga menolong, 
Umpama beruk, kera dan lotong, 
Kayu pun patah tempat bergantung. 


26 Lautan. 

27 Bilangan puluh ribu. 

Sakitnya badan bukan kepalang, 

Ke sana ke mari terulang-ulang, 
Laksana anjing menggonggong tulang, 
Tiada malu dipandang orang. 

Jikalau ada emas disimpan, 

Semuanya orang menjadi kawan, 

Ke hilir ke mudik hendak berjalan, 
Pekerjaan yang berat menjadi ringan. 

Ayuhai dagang ingatkan dirimu 
Janganlah engkau lalai di sini, 

Baik juga pergi mencari, 

Supaya bole[h] harta sendiri. 

(18) Jikalau untung demikian ada, 
Sehari-hari berhati duka, 

Kepada siapa hendak dikata, 

Laksana digigit ular yang bisa. 

Daripada hidup selaku ini, 

Baiklah aku mati sekali. 

Terbang serindit dua sekawan, 

Mati disambar burung budiman, 

Ke sana ke sini mencari makanan, 
Rasanya hati tiada karuan. 

Dagang berkata tiada karuan, 
Karna hati tiada nyaman, 

Sakit sungguh hambamu Tuan, 
Berani tidak bole[h] melawan. 

Mati digonggong burungnya peri, 
Terbang helang dari Melaka, 
Laksana kambing dibuang kulitnya, 
Suda[h]lah untung badan celaka. 

Terbang helang dari Melaka, 
Singga[h] memakan buah pala, 
Sudahlah takdir badan celaka, 
Hilanglah budi dengan upaya. 

Jikalau tidak emas dikendong, 
Tiadalah bapa, tiadalah indung, 
Duduk terpekur seperti [h] antu, 
Kepada Allah tempat bergantung. 

(19) Suda[h]lah untung nasibku ini, 
Kain buruk tiada berganti, 
Hendaklah saya berbuat bakti, 
Sungguhpun hidup umpama mati. 

Ayuhai encik muda beĕlari! 
Dengarkan tuan dagang berperi, 
Jikalau tidak emas sendiri, 

Siapalah orang akan memberi. 

Sakitnya miskin dagang piatu, 
Tiadalah tempat saya mengadu, 

Ke hilir ke mudi[k] duduk tak tentu, 
Seorang pun tidak datang membantu. 

Ambil sikkin 28 kilir ke batu, 

Air sekendi di atas karang, 

Lagi miskin dagang piatu, 

Kain basah kering di pinggang. 

Ayuhai tuan mahkota abang, 

Rasanya badan bagai direndang, 
Pedis 29 laksana kena sembilu, 

Kata orang juga akan lalu. 

Ayuhai miskin nasib yang hina, 

Ke sana-sini mendapat bencana, 
Sungguhlah tidak ibu dan bapa, 
Seorang pun tidak lagi yang suka. 

Lihatlah tuan nasibnya saya, 

Luputlah budi dengan upaya. 

(20) Barang yang miskin menjadi kaya, 
Pemberian Allah kepada hambaNya, 


28 Ar: Pisau 

29 Pedih. 

Janganlah banyak tuan hkiri, 

Adat hidup telah berganti, 

Begitu juga selama ini, 

Tidaklah dapat kita salahi. 

Bukannya memuji membenci orang, 
Supaya ingat pagi dan petang, 

Ke sana-sini terulang-ulang, 
Sekepeng 30 tidak pitis di pinggang. 

Perinya nasib badanku ini, 
Sehari-hari gila begini, 

Jikalau selaku sedemikian ini ? 
Rasanya hilang ke Laut Ghairani. 

Itupun tidak hamba jelaskan, 
Sudahlah gerak daripada Tu[h]an, 
Ke sana-sini pergi berjalan, 
Umpama burung mencari makan. 

Tuan dengarkan suatu cerita, 
Tatkala dagang duduk bercinta 31 , 
Hati di dalam gelap gulita, 

Sabur 32 kiamat rasanya mata. 


30 Duit yng nilainya kurang daripada satu sen. 

31 Berdukacita. 

32 Kelam kabut, kabur. 

Hairan sungguh kiranya aku, 
Terkenangkan untung nasib badanku, 
Ke sana-sini teralu-alu, 

Laksana ayam tidak beribu. 

(21) Faqir dhoif dagang piatu, 
Sangatlah hina akan diriku, 

Tidak menaruh riyal dan suku, 
Sekalian orang tiadalah malu. 

Pilunya hati bukan kepalang, 

Rasanya haru bagaikan terbang, 
Dagang umpama seekor belalang, 
Seperti anjing menggonggong tulang. 

Ayuhai sekalian handai dan taulan, 
Tidak sekali merasai senang, 
Semuanya habis menjadi lawan, 
Habislah akal saya nan tuan. 

Perinya untung nasib celaka, 

Haram sekali tidak ku sangka, 

Aku katakan saudara dan kawan, 
Kiranya menjadi seteru sekalian. 

Hina sekali kiranya aku ? 

Tiada berguna kepada sahabatku, 

Ke mana gerangan membawa diriku, 
Kiri dan kanan bukan dagingku 33 . 

Ayuhai nasib badan yang hina, 
Selama hidup di dalam dunia, 
Laksana kayu tiada berbunga, 
Kepada kumbang tiada berguna. 

Sangatlah engkau hkir-hkiri, 
Tahu-tahu membawa diri, 

(22) Miskinnya badan tiada terperi, 
Sakitnya bagai dicucuk duri. 

Wahai miskin anak piatu! 

Siksanya banyak bukan suatu, 
Kehendak Allah suda[h] begitu, 
Tiadalah bole[h] dapat dibantu. 

Ajong Sembuni dibawa naik, 

Kuda berlari masuk kampung, 
Untung suratan tiada baik, 

Tidaklah salah bonda mengandung. 


33 Yakni sanak saudara. 

Ujung karang ditimpah 34 karang, 

Jatu[h] berderai si bunga capa 35 , 

Duduk dagang berdiri dagang, 

Bumi dijejak menjadi salah. 

Sakitnya badang tiada bersaudara, 
Umpama zaitun tiada berbuah, 

Duduk mengurai airnya mata, 

Suda[h]lah dengan kehendak Allah. 

Ayuhai sekalian anaknya dagang, 
Nafsumu itu baik larangkan, 

Daripada lebih baiklah kurang, 

Janganlah sama dengannya orang. 

Mati-mati membuangkan diri, 

Menjadi dagang segenap negeri, 

Baik-baik engkau hkiri, 

Supaya dapat emas dicari. 

(23) Zaman sekarang suatu masa, 

Emas dan perak menjadi bangsa, 
Janganlah bersahabat dengan yang kuasa, 
Akhir kelak menjadi binasa. 


34 Ditimpa. 

35 Mungkin yang dimaksud adalah bunga campa, yakni cempaka. 
-pent. 

Wahai nasib untungku tuan, 

Sakitnya miskin tiada berlawan, 
Meng[h]ampiri badan kepada bangsawan, 
Sekadar diambil akan gurauan. 

Wahai gharib 36 untung badanku, 

Serta dengan kehendak Tu[h]anku, 
Janganlah lupa akan dirimu, 

Engkaulah dagang anak yang jemu. 

Ayuhai yatim hina dan papa, 

Kenal dirimu janganlah lupa, 

Duduk di dalam gelap-gulita, 

Tiadalah seorang datang menyapa. 

Ayuhai nasib tiada terperi, 

Sakitnya tidak kepada diri, 

Menjadi dagang segenap negeri, 

Emas pun tidak dapat dicari. 

Wahai untung badan yang malang, 
Tidaklah malu dicelahkan 37 orang? 

Karna tidak emas di pinggang, 

Tiadalah tempat saya berpegang. 


36 Pelik. 

37 Dicela. 

Ayuhai nasib untung celaka, 

Sentiasa duduk di dalam duka, 

(24) Sedikit tidak menaru[h] suka, 
Sekalian orang mengasamkan 38 muka. 

Ayuhai sekalian tuan yang mulia, 
Kisah ini suatu cerita, 

Karna emas tidak padaku, 

Ke mana gerangan membawa diriku? 

Ayuhai encik emas juwita! 

Dengarkan juga dagang cerita, 
Sakitnya tidak emas dan harta, 
Kepada siapa hendak dikata? 

Banyak-banyak engkau hkiri, 
Tahu-tahu membawa diri, 
Saudaranya tidak kanan dan kiri, 

Ke mana tempat dagang berperi? 

Emas dan perak baik dicari, 

Supaya malu ditutupi, 

Bole[h]lah ruma[h] tempat berhenti, 
Sahabat pun banyak mendekati. 


38 Bermuka masam. 

Ayuhai nasib anak piatu! 

Sakitnya banyak bukan suatu, 
Kehendak Allah suda[h] berlaku, 
Siapa pula dapat membantu? 

Sakitnya badan tidak bersaudara, 
Bumi dilangkah menjadi salah, 
Umpama pokok tiada berbunga, 
Kepada orang tiada berguna. 

(25) Janganlah lagi banyak dikenang, 
Bertambah kusut seperti benang, 
Sehari tidak berhati senang, 

Rasanya haru hendaklah terbang. 

Ayuhai sekalian anak musyahr! 39 
Janganlah tuan janjikan mungkir, 
Duduk terpekur sambil berhkir, 
Redhalah aku menjadi fakir. 

Ayuhai tuan muda bangsawan! 
Dengarkan encik dagang berpesan, 
Habislah tahun berganti bulan, 
Membuangkan diri tiada karuan. 


39 Musakr. 

Orang berniaga pagi dan petang, 
Sakitnya badan di dalam [hjutang, 
Hati di dalam terlalu bimbang, 
Suda[h]lah nasib badan yang malang. 

Hancurlah hati bagai direndang, 
Seorang pun tiada yang dipandang, 
Sampailah aku orang yang malang, 
Duduk segenap padangnya lalang. 

Sakit badanku bukan kepalang, 
Tidaklah bole[h] selang-menyelang 
Karna emas tiada di pinggang, 

Kasi[h] yang rapat menjadi renggang. 

Ya Allah Ya Tu[h]anku! 

Lihatlah rupa tingkah dan laku. 

(26) Ayuhai nasib untungku tuan, 
Sakitnya miskin tiada beruwang. 
Melihatkan tuan yang bangsawan, 
Mendamlah seperti mabuk cendawan. 

Ayuhai gharib suda[h]lah nasibku, 
Serta dengan kehendak Tu[h]anku ? 
Itupun dengan peminta aku 40 , 
Menjadi dagang anak piatu. 


4° Permintaanku. —pent. 

Badanku yatim hina dan papa, 

Ke sana-sini teraba-raba, 

Duduk di dalam gelap-gulita, 

Seorang pun tidak datang menyapa. 

Ayuhai nasib tiada terperi, 

Sakitnya bagai dicucuk duri, 

Menjadi dagang ke sana-sini, 

Tiada siapa akan memberi. 

Sakitnya papa badanku seorang, 
Laksana ayam disambar helang, 

Jikalau bunga tiada yang kembang, 
Tiada berguna kepada kumbang. 

Sudahlah nasib badan celaka, 

Ke sana-sini menaru[h] duka, 

Sedikit tidak menaru[h] suka, 

Laksana dibubuh garam dan cuka. 

Ayuhai miskin untung yang malang! 
Tiada berguna kepada orang, 

(27) Suda[h]lah nasib badanku seorang, 
Haram sekali berhati senang. 

Sakitnya miskin anak piatu, 

Laksana unggas terbang suatu 41 , 
Sekalian orang bencikan aku, 

Ke mana gerangan membawa diriku? 

Sakitnya badan dengan sengsara, 
Habislah akal budi bicara, 

Ke sana-sini badan terserah, 

Mintalah tolong dengan bicara. 

Sakitnya dagang tiada bermodal, 
Siang dan malam berhati sebal, 
Hendak berlayar apalah akal, 
Sekepeng tiada menaruh riyal. 

Datanglah musim dagang bertola[k] ? 
Berbekal beras ada sekoleh, 42 
Putuslah hati ibu dan bapa, 

Anak dibawah 43 angin dan ombak. 

Ya Allah Tu[h]an Yang Nyata 44 , 
Sakitnya tidak bole[h] berkata, 
Sebabnya tidak menaru[h] harta, 
Kecil dan besar orang mengata. 


41 Tiada berkawan. -pent. 

42 Satu kole, cawan. -pent. 

43 Dibawa. -pent. 

44 Terjemahan kepada salah satu Asmaul Husna iaitu Az-Zahir. - 
pent. 

Ayuhai nasib untungku tuan, 

Hendak berjalan tiada karuan, 

Janganlah kata ditolong orang, 
Banyaklah tertawa datang memandang. 

(28) Hendak mencari handai dan taulan, 
Tiada bole[h] yang setiawan, 

Sakitnya emas tiada di pinggang, 

Kasi[h] yang rapat menjadi renggang. 

Ke sana-sini mencari tinggang, 

Tiada dapat tempat berpegang, 

Jikalau ada emas dikendong, 

Banyaklah sahabat datang menolong. 

Ayuhai gharib dagangku tuan, 

Banyaklah sengsara yang ditanggungkan, 
Hina sunggu[h] nasibnya aku, 

Tidak berguna pada sahabatku. 

Ke mana gerangan membawa diriku? 
Kanan dan kiri bukan dagingku, 

Itupun kehendak Tuhan 45 Yang Ghani, 
Menurunkan hamba demikian ini, 
Kepadaku sudahlah terbagi, 

Di mana kan bole[h] disalahi lagi. 


45 Di sini ditulis ( ) dengan huruf ha. -pent. 

Ayuhai nasib badan yang hina! 

Ke sana-sini tiada berguna, 
Umpama bisul mengandung nanah, 
Tegak duduk rasa terkunah 46 . 

Gunda[h]nya sangat tiada terperi, 
Habislah bulan berganti hari, 
Sakitnya bagai disentak pari 47 , 
Kepada siapa minta tawari? 48 

(29) Jikalau ku tahu jalan ke kiri, 
Bersunting melati bertali-tali, 
Jikalau ku tahu akan begini, 
Redhalah aku mati sekali. 

Tiap hari berhati pilu, 

Bagai dihiris dengan sembilu, 
Remuk redam rasa hatiku, 

Laksana kaca jatu[h] di batu. 

Jikalau dikenang-kenang belaka, 
Memberi pilu hati yang duka, 
Perinya untung nasib celaka, 

Sedikit tidak berhati suka. 


46 Terpecah bisul. 

47 Ikan pari yang berbisa ekornya. 

48 Mencari ubat penawarnya. 

Ajong Gina berdinding gangsa, 
Antara [h] aluan dengan kemudi, 
Bukannya hina karna bangsa, 

Tidak emas apakan budi. 

Perinya untung dagang yang pa£ti ? 
Kain buruk tiada berganti, 

Hidup yang tiada berbuat bakti, 
Sungguh pun hidup umpama mati. 

Ayuhai encik muda beĕtari! 
Dengarkan mada[h] dagang berperi, 
Jikalau tidak emas sendiri, 

Tiadalah orang akan memberi. 

Sakitnya miskin tiada beruntung, 
Hidup laksana kera dan lotong, 

(30) Ke hilir ke mudik teratung-atung, 
Kayu pun tidak tempat bergantung. 

Ambil sikkin kilir ke batu, 

Air sekendi di atas karang, 

Lagi miskin lumang piatu, 

Tidak berguna kepada orang. 

Celaka sunggu[h] kiranya aku, 

Tiada berguna kepada kawanku, 

Ke sana-sini duduk termangu, 

Makan dan minum tiada bertentu. 

Apalah suda[h] badanku sekarang, 
Anak piatu emas pun kurang, 
Tidurlah malam menantikan siang, 
Sakit menjunjung kasihnya orang. 

Ayuhai tuan mangkota 49 hulu 50 ! 
Rasanya badan bagai dipalu, 
Pedisnya 51 bagai kenah 52 sembilu, 
Katanya orang juga yang lalu. 

Ayuhai badan hina dan papa! 

Ke sana-ini terkapah-kapah 53 , 
Sakitnya tidak dagang berharta, 
Seorang pun bukan ibu dan bapa. 

Burung bernama cenderawasi[h] ? 
Hendaklah terbang ke Tanjung Batu, 
Tuan kasihlah kepada aku, 

Lagi miskin dagang piatu. 


49 Mahkota. 

50 Kepala. -pent. 

51 Pedihnya. -pent. 

52 Kena. -pent. 

53 Terkapa-kapa, terkapai-kapai. -pent. 

(31) [HJolanda 54 berbaris di pasar ikan, 
Lalu berarak dengan usungan, 

Pada siapa saya katakan? 

Badan dibawah 55 peruntungan. 

Celaka sungguh badanku tuan, 

Duduk mas[y]ghul berhati rawan, 
Makan dan minum tidak berketa[h]uan ? 
Siang dan malam igau-igauan. 

Sakitnya bercerai dengan ibu, 

Sampai sekarang berhati pilu, 

Pedisnya 56 bagai kenah 57 sembilu, 
Seorang pun tiada orang yang malu. 

Suda[h]lah suratan dari dahulu, 
Menanggung berat di atas hulu 58 , 
Barulah terkenang kepada ibu, 
Hendaklah pulang rasanya malu. 


54 Orang Belanda. Di sini dapat kita anggarkan bahawa syair ini 
berkemungkinan ditulis sewaktu Melaka diperintah oleh Belanda. 
Wallahu a 3 lam. —pent. 

55 Dibawa. -pent. 

56 Pedihnya. -pent. 

57 Kena. -pent. 

58 Kepala. 

Apalah suda[h] badanku sekarang, 
Berbulu di mata sekalian orang, 

Ke sana-sini dagang mudharat, 

Di negeri orang badan terselat 59 . 

Tatkala masa menyurat ini, 

Tengah malam hari pun sunyi, 
Terkenangkan untung nasib sendiri, 
Lalu menangis meng[h]empaskan diri. 

Untung dagang suda[h] begini, 
Sangsai 60 mudharat ke sana-sini, 

(32) Kain buruk tiada berganti, 

Tegak duduk orang pun benci. 

Suda[h]lah untung badan yang malang, 
Ke sana-sini terulang-ulang, 

Badan menumpang di ruma[h] orang, 
Kain basah kering di pinggang. 

Dagang miskin lagi pun malang, 
Tidaklah boleh tempat rutang 61 , 

Duduk terselat di ruma[h] orang, 
Umpama padi dengannya lalang. 


59 Terselit, tersepit. 

60 Merempat, sengsara. 

61 Berhutang. 

Sudahlah untung badan begitu, 

Kehendak Allah telah berlaku, 

Mendiamkan diri seperti batu, 

Tidak siapa datang membantu. 

Faqir dhaif dagang piatu, 

Sangatlah gundah rasa hatiku, 

Tidak menaru[h] kain dan baju, 

Sekalian orang tiadalah malu. 

Apalah [sudah] untungku sekarang, 

Tidak berguna kepada orang, 

Tinggi-tinggi pinangnya laka ? 

Tempat elang duduk bersarang. 

Suda[h]lah untung nasib celaka, 

Seorang pun tidak adik dan kakak, 

Haram sekali tidak ku sangka, 

Siang dan malam berhati duka, 

(33) Mulanya sahabat Tu[h]an Yang Baqa 62 , 
Sekarang menjadi seteru belaka. 


62 Yakni bersahabat kerana Allah. -pent. 

Sungguhlah miskin anak piatu, 
Sakitnya banyak bukan suatu, 
Sampailah badan tiada berilmu, 
Umpama orang yang kena semu 63 . 
Tambahan tidak bapa dan ibu, 

Ke sana-sini duduk termangu. 

Tiap hari hatiku bimbang, 

Panas rasanya bagai direndang, 

Hidup tak sama dengannya orang, 
Rasanya laut hendak ku renang. 

Ya Allah Tu[h]an Yang Ghani! 

Apa mulanya selaku ini, 

Tidak kuasa duduk begini, 

Biarlah aku mati di sini. 

Ayuhai nasib untung yang malang, 
Badan miskin emas pun kurang, 
Sakitnya bukan alang kepalang, 
Tidaklah boleh selang-menyelang. 

Hinanya sunggu[h] badanku tuan, 
Duduk terpencil daripada kawan, 
Makan dan minum tiada berketahuan, 
Seperti orang mabuk cendawan. 


63 Tipu. -pent. 

Ayuhai untung dagang piatu, 

Ke sana-sini duduk tak tentu, 

(34) Gunda[h]nya tidak lagi bertentu, 
Laksana kaca ditimpah 64 batu. 

Gunda[h]ku tidak lagi menderita, 
Tidur bertilam airnya mata, 

Seorang pun tidak malukan kita, 
Segenap hari duduk bercinta 65 . 

Apala[h] suda[h] untungku tuan, 
Menanggar sengsara berbulan-bulan, 
Sauh jatuh karang menjaram, 
[Hjampirlah dekat pulau tenggelam. 

Bers [y] air pula si bunga temu, 
Fikirkan juga akan dirimu, 

Jikalau tidak menaru[h] ilmu, 

Banyak bencana kepada badanmu. 

Peri Syuri berjalan malam, 

Hendak mengadap Sari Betara, 
Sehari-hari menaruh dendam, 
Bagaikan belah di dalam dada. 


64 Ditimpa. -pent. 

65 Berduka lara. -pent. 

Potonglah kambing di pinggir batu, 
Darahnya lagi sedaun pisang, 
Sampailah saya dagang piatu, 

Kain basah kering di pinggang. 

Kalau be[r]ladang mudik ke hulu, 
Kokok ayam derai-berderai, 

Jikalau dikenang masa dahulu, 

Air mata jatuh berderai. 

(35) Apa ku tongkat ke seberang, 
Ambil telotak 66 lalang mati, 

Apalah daya badanku seorang, 
Sungguhpun hidup umpama mati. 

Ayuhai dagang hkirkan juga, 

Malam dan siang janganlah lupa, 
Jikalau tidak emas dan harta, 

Seorang pun tidak datang menyapa. 

Bukannya karang yang tertimpah 67 , 
Gunting terselat tidak berhulu, 
Bukannya sekarang yang termintah 68 , 
Suda[h] suratan dari dahulu. 


66 Hujung daun. -pent. 

67 Tertimpa. -pent. 

68 Terminta. -pent. 

Mendaki bukit tinggi-tinggi, 

Hendak mengadap Sari Betara, 

Apalah suda[h] nasibku ini, 

Lagi miskin dengan sengsara. 

Suda[h]lah mandi pergilah pulang, 

Baik jongkong pergi di kapal, 

Di dalam hati sangatlah walang, 

Ya Allah apalah akal... 

Ayuhai sekalian sanak-saudara, 

Tidaklah bole[h] saya bicara, 
Suda[h]lah dengan kehendak Allah, 
Maka demikian menanggung sengsara. 

(36) Umpama ajong di atas karang, 
Begitulah nasib saya sekarang, 

Jikalau pergi di mana menumpang, 
Merintangkan mata sekalian orang. 

Itu pun dengan kehendak Rabbi, 
Tidaklah bole[h] disesalkan lagi, 
Mendapat siksa demikian ini, 
Memohonkan ampun sebole [h]-bole [h]. 

Sekadar menjunjung kuasa Allah, 
Tidaklah bole[h] dapat disala[h], 
Ingatlah segala sanak-saudara, 

Terlalu sakit kenah 69 sengsara. 

Inilah asal mula mengarang, 

Mengatakan untung badan yang malang, 
Bukannya memuji membenci orang, 
Supaya ingat pagi dan petang. 

Tammatlah suda[h] segala ceritera, 
Tersalin di negeri Singapura, 

Kepada petang hari Selasa, 

Ketika itu bulan puasa. 

Mintalah ampun kita segala, 

Ke bawah Hadrat Tuan Allah, 

Tentulah juga mendapat bala, 

Karna banyak perbuatan yang sala[h]. 


Tamat perumian dan sedikit notakaki manuskrip Syair 
Sindiran Badan (MS Indo 13) oleh Arsyad bin Mokhtar, 
pada hari Ahad 29 Julai 2018, jam 1:34 petang, 
bertempat di Pendang, Kedah 
Darul Aman 

f 


69 Kena. 

LAMPIRAN 


Manuskrip MS Indo 13, Haryard 

